CELEX: C2004/262/77
Language: sk
Date: 2004-10-23 00:00:00
Title: Vec T-303/04: Žaloba podaná dňa 29. júla 2004: European Dynamics SA proti Komisii Európskych spoločenstiev

23.10.2004   
            
            
               SK
            
            
               Úradný vestník Európskej únie
            
            
               C 262/40
            
         Žaloba podaná dňa 29. júla 2004: European Dynamics SA proti Komisii Európskych spoločenstiev
   (Vec T-303/04)
   (2004/C 262/77)
   Jazyk konania: angličtina
   European Dynamics SA, so sídlom v Aténach (Grécko), v zastúpení: S. Pappas, právnik, podal dňa 29. júla 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil oznámenie Komisie o vyhlásení metódy verejného obstarávania č. 2003/S249-221337 ESP-DIMA;
            
         
               —
            
            
               zrušil výzvu Komisie na predkladanie ponúk č. PO/2003/192 (ESP-DIMA);
            
         
               —
            
            
               zrušil rozhodnutie Komisie zo 4. júna 2004, ktorým bola ponuka združenia European Dynamic vyhodnotená ako druhá v poradí za úspešným uchádzačom;
            
         
               —
            
            
               zrušil rozhodnutie Komisie zo 14. júna 2004, ktorým bola zamietnutá žiadosť žalobcu o preskúmanie prijatia ponuky;
            
         
               —
            
            
               zaviazal Komisiu Európskych spoločenstiev nahradiť poplatky za právne služby a iné výdavky spojené s touto žalobou.
            
         Žalobné dôvody a hlavné tvrdenia
   Žalobca je súčasťou združenia, ktoré bolo úspešným uchádzačom na poskytovanie služieb pre ESP Lot 5, sieťové aplikácie. Pre ESP Lot 4, aplikácie pre správu dát/informácií, bola prijatá ponuka iného združenia.
   Podľa vyjadrenia žalobcu bolo súťaž, ktorá je predmetom tejto žaloby, ESP-DIMA, založená na nesprávnej domnienke, že poskytovanie služieb pre správu dát a informácií predstavuje nový trh a že používanie ESP Lot 4 presiahlo všetky očakávania. Žalobca tvrdí, že Komisia nesprávne zaradila do ESP Lot 4 práce, ktoré podľa názoru žalobcu patria v skutočnosti do ESP Lot 5. Žalobca uvádza, že v dôsledku tejto skutočnosti musela Komisia zvýšiť návrh rozpočtu pre ESP Lot 4 a vyhlásiť novú súťaž ESP-DIMA, zatiaľ čo rozpočet pre ESP Lot 5 zostal nezmenený.
   Žalobca ďalej tvrdí, že Komisia porušila zásadnú požiadavku konania tým, že prinajmenšom u jedného člena hodnotiacej komisie v tejto súťaži bol daný konflikt záujmov vo vzťahu k žalobcovi.
   Napokon žalobca tvrdí, že jeho umiestnenie ako druhý úspešný uchádzač pre ESP-DIMA nie je dostatočne odôvodnené. Žalobca tiež uvádza, že Komisia odmietla poskytnúť informácie týkajúce sa správy o vyhodnotení ponúk.